***Vel títt umboð í TF - tí nú kanst tú fáa ágóðan***

**Stutt undan jólum viðtók Umboðsráðið í TF lógarbroytingar, so at tað nú er gjørligt at útluta vinningsbýti. Men áðrenn hetta gerst veruleiki, verður val til Umboðsráðið, har tú kanst velja umboð, sum kunnu vera av avgerandi týdningi, hvussu hendan útlutan fer at fara fram**

Ert tú tryggingartakari hjá TF, er tú limur í Ognarfelag Tryggingartakaranna, sum umvegis TF Holding við eini eginogn upp á uml. 2,5 mia. kr. eigur øll feløgini í TF Samtakinum.

Sum limur hevur tú rætt at velja umboð til Umboðsráðið og tú fært automatiskt tilsendan atkvøðuseðil. Umboðsráðið umboðar teg og meg á aðalfundinum í ognarfelagnum hjá TF, har nevnd verður vald og møguligar lógarbroytingar vera gjørdar.

**Eginogn**

Eginogn 1940-2014. Havi ikki kunnað fingið tølini fyri 1990-95

Sjálvur havi eg sitið í Umboðsráðnum seinastu 4 árini og havi frá fyrsta degi sum umboðsráðslimur sett fokus á skeivleikan í, at eitt ”sínámillum” tryggingarfelag savnar upp formúu og so keypir ein banka fyri hesa formúu. Hetta er ikki endamálið við hugtakinum ”sínámilllum”. Men eg kundi ikki fáa yvirlit yvir eginognina og mátti tí sjálvur gera tað. Stabbadiagrammið omanfyri vísir við allari týðuligheit skeivleikan í hesi framferð.

**Avrik**

Sum umboðsráðslimur seinastu 4 árini standi eg nú fyri vali.

Sjálvur havi eg hesi 4 árini avrikað/havt avgerandi ávirkan á:

* sjálvur kravt og fingið nevndina at leggja fullfíggjaðan roknskap fyri aðalfundin – í staðin fyri sum áðrenn 2 tøl á skíggjan á vegginum: 1 stk. yvirskot (t.d. 250 mió. kr) og 1 stk. eginogn (t.d. 2,0 mia. kr)
* saman við tveimum øðrum lagt uppskot fram og fingið samtykt, at allir tryggingartakarar fáa tilsendan atkvøðuseðil
* sjálvur lagt uppskot fram um at strika tekningarfreistina upp á 5 dagar fyri at luttaka á aðalfundi – hetta bleiv tó broytt til 2 dagar
* sjálvur lagt uppskot fram 2 ferðir um at strika ásetingina um, at nevndin velur fundarstjóra – hetta skal aðalfundurin sjálvandi gera, soleiðis, at tað ikki er nevndin, men umboðini hjá tryggingartakarunum, sum stýra fundinum. Uppskotið fallið báðu ferð.
* sjálvur lagt uppskot fram 2 ferðir um at strika ásetingina um, at avlop skal flytast til næsta ár. Ístaðin skal aðalfundurin avgera hetta. Uppskotið fallið báðu ferðir, men nevndin gjørdi knappliga uppskotið til sítt, og tá bleiv tað viðtikið – tó við tí avmarking, at nevndin setur hámark á upphæddini fyri útlutan av vinningsbýti

**Ætlanir**

Verði eg afturvaldur ætli eg mær m.a. at leggja dent á, at:

* avtaka rættin hjá nevndini at seta hámark á støddina av vinningsbýti til limirnar – hetta skal aðalfundurin áseta
* avtaka rættin hjá nevndini at velja fundarstjóra - hetta skal aðalfundurin gera
* fáa gjørt eina skipan, sum kann forða fyri, at søgan um Eik Banka kann endurtaka seg

Havi sjálvur sent uppskot inn um tvey av omanfyristandandi átøkum. Uppskotini koma til viðgerðar á aðalfundinum í apríl.

***Tá ið eg sjálvur skal siga tað, haldi eg meg hava gjørt mun. Heldur tú, at omanfyristandandi er vert tína atkvøðu, kanst tú atkvøða fyri***

***Johan Petersen***